2. ปัจจัยความเสี่ยง

1.  ความเสี่ยงจากการเพิ่มขึ้นของเงินเฟ้อและอัตราดอกเบี้ย

จากภาวะวิกฤติเศรษฐกิจโลกในช่วง 2-3 ปีที่ผ่านมา
ส่งผลกระทบให้เศรษฐกิจประเทศไทยชะลอตัวลง และมีอัตราเงินเฟ้ออยู่ในระดับต่ำ
ทำให้ธนาคารแห่งประเทศไทยต้องดำเนินนโยบายคงอัตราดอกเบี้ยต่ำ และ
ออกมาตรการต่างๆเพื่อกระตุ้นเศรษฐกิจให้สามารถขยายตัวต่อไปได้ ส่งผลให้ปี 2553
เศรษฐกิจประเทศไทยเริ่มฟื้นตัวขึ้นรวมถึงเงินเฟ้อที่เริ่มปรับเพิ่มขึ้นอย่างต่อเนื่องและมีแนวโน้มที่จะปรับสูงขึ้น
โดยในเดือนธันวาคม 2553 อัตราเงินเฟ้อทั่วไปอยู่ที่ประมาณร้อยละ 3.0
และอัตราเงินเฟ้อพื้นฐานอยู่ที่ร้อยละ 1.4
ซึ่งสาเหตุหลักมาจากการปรับเพิ่มขึ้นของราคาน้ำมันและค่าจ้างขั้นต่ำ ทำให้ต้นทุนสินค้าสูงขึ้น
และส่งผลให้ราคาสินค้าแพงขึ้น
ธนาคารแห่งประเทศไทยจึงใช้นโยบายขึ้นอัตราดอกเบี้ยซื้อคืนพันธบัตรเพื่อควบคุมไม่ให้เงินเฟ้อสูงเกินไป
โดยมีการทยอยปรับขึ้นดอกเบี้ยรวม 3 ครั้งในครึ่งปีหลัง จากอัตราเมื่อต้นปี 1.25% เป็น 2% ณ
สิ้นปี 2553 ซึ่งทำให้สถาบันการเงินต่างๆปรับอัตราดอกเบี้ยขึ้นตามทั้งด้านเงินฝากและเงินกู้

ในปี 2554
อัตราเงินเฟ้อยังมีแนวโน้มปรับสูงขึ้นอีกตามการเพิ่มขึ้นอย่างต่อเนื่องของราคาน้ำมันและสินค้าต่างๆ
ทำให้ธนาคารแห่งประเทศไทยมีการปรับขึ้นดอกเบี้ยเพื่อไม่ให้อัตราดอกเบี้ยเงินฝากที่แท้จริงติดลบและจะส่งผลกระทบต่อระบบเศรษฐกิจ
คาดว่าปี 2554 ธนาคารแห่งประเทศไทยจะมีการขึ้นดอกเบี้ยรวมตลอดทั้งปีอีกประมาณ 0.75%-1%
โดยปัจจุบันได้ปรับขึ้นดอกเบี้ยไปแล้ว 0.25%
ทำให้อัตราดอกเบี้ยเงินกู้ของธนาคารพาณิชย์ปรับเพิ่มขึ้นตามไปด้วย
นอกจากนี้ทางธนาคารแห่งประเทศไทยยังออกมาตรการควบคุมธุรกิจอสังหาริมทรัพย์เพื่อป้องกันการเกิดภาวะฟองสบู่ในอนาคตโดยใช้มาตรการควบคุมสินเชื่อต่อหลักทรัพย์ค้ำประกัน
(Loan to Value: LTV) แก่ผู้กู้รายย่อยที่ซื้อคอนโดมิเนียมโดยไม่ให้กู้เกิน 90% และในปี 2555
จะกำหนดอัตราให้กู้เพื่อซื้อที่อยู่อาศัยแนวราบไม่เกิน 95%
ซึ่งส่งผลกระทบต่อภาคธุรกิจอสังหาริมทรัพย์โดยตรงทั้งในส่วนของ
ผู้ประกอบการธุรกิจอสังหาริมทรัพย์ที่ต้องรับภาระอัตราดอกเบี้ยที่เพิ่มขึ้นทำให้ต้นทุนของธุรกิจอสังหาริมทรัพย์ปรับตัวสูงขึ้น
ในส่วนของผู้บริโภคการเพิ่มขึ้นของอัตราดอกเบี้ยทำให้ผู้บริโภคต้องมีภาระการผ่อนชำระเงินกู้เพิ่มมากขึ้น
รวมถึงจะต้องหาเงินทุนมาซื้ออสังหาริมทรัพย์เพิ่มขึ้นนอกจากเงินกู้จากธนาคารซึ่งอาจส่งผลกระทบให้ความสามารถการซื้อที่อยู่อาศัยลดลง
หรือทำให้ชะลอการตัดสินใจซื้อหรือลงทุน

บริษัทฯ
พัฒนาโครงการที่อยู่อาศัยในราคาระดับกลางขึ้นไปซึ่งผู้ซื้อเป็นกลุ่มผู้บริโภคที่มีกำลังซื้อและมีความสามารถรับภาระค่าใช้จ่ายและดอกเบี้ยเงินกู้ยืมที่เพิ่มขึ้นได้มากกว่าในกลุ่มราคาระดับล่าง
นอกจากนี้ผู้ซื้อส่วนใหญ่ยังเป็นกลุ่มลูกค้าที่มีความต้องการที่อยู่อาศัยที่แท้จริง (Real Demand)
มากกว่าการซื้อเพื่อการเก็งกำไร (Speculator)
และที่ผ่านมายังพบว่ามีผู้ซื้ออีกบางส่วนที่ชำระเป็นเงินสด
บริษัทฯมีเงื่อนไขการขายคอนโดมิเนียมที่กำหนดเงินดาวน์ 15-20% ของราคาขาย
จึงไม่มีผลกระทบจากการกำหนด LTV
สำหรับผลกระทบต่อต้นทุนทางการเงินบริษัทฯมีการดูแลการบริหารเงินอย่างมีวินัย และมีประสิทธิภาพ
บริษัทได้มีการใช้เงินกู้ระยะยาวบางส่วนที่มีอัตราดอกเบี้ยคงที่
และมีวงเงินกู้ระยะสั้นที่อิงอัตราดอกเบี้ยตามตลาดเงินที่จะช่วยลดและควบคุมต้นทุนได้มากขึ้นรวมถึงมีการใช้แหล่งเงินทุนที่มีต้นทุนต่ำอื่นๆ
อาทิ การออกตั๋วแลกเงิน
นอกจากนี้บริษัทฯมีปรับปรุงกระบวนการทำงานเพื่อลดระยะเวลาของการขาย
การสร้างและการโอนให้สามารถได้รับเงินสดเร็วขึ้นอีกด้วย

2.  ความเสี่ยงจากราคาน้ำมันและวัสดุก่อสร้างปรับตัวสูงขึ้น

ในปี 2553 ราคาน้ำมันดิบในตลาดโลกมีการปรับตัวสูงขึ้นอย่างต่อเนื่อง
โดยราคาน้ำมันดิบดูไบเฉลี่ยอยู่ที่ 78 เหรียญสหรัฐต่อบาร์เรลเพิ่มขึ้นจากราคาเฉลี่ย 62
เหรียญสหรัฐต่อบาร์เรลในปี 2552
ทั้งนี้เนื่องมาจากการฟื้นตัวทางเศรษฐกิจของประเทศในแถบเอเชียโดยเฉพาะประเทศจีน และ
อินเดีย ประกอบกับสภาพอากาศที่หนาวยาวนานกว่าปกติในกลุ่มประเทศยุโรป และ สหรัฐอเมริกา
ทำให้ความต้องการใช้น้ำมันสูงขึ้น
รวมถึงมีการเข้ามาเก็งกำไรในตลาดซื้อขายล่วงหน้าของกองทุนน้ำมัน โดยในปี 2554 คาดว่า
ราคาน้ำมันดิบมีแนวโน้มแกว่งตัวอยู่ในระดับสูงและมีความผันผวนค่อนข้างมาก
นอกจากนี้ยังมีความเสี่ยงที่จะเพิ่มขึ้นจากเหตุการณ์ความไม่สงบในตะวันออกกลางและแอฟริกาเหนือที่เกิดขึ้นในปัจจุบันซึ่งหากเหตุการณ์รุนแรงอาจลุกลามไปถึงกลุ่มประเทศผู้ส่งออกน้ำมันรายใหญ่
และจะส่งให้ราคาน้ำมันในตลาดโลกพุ่งทะยานขึ้นได้
หากสถานการณ์ดังกล่าวมีความรุนแรงและกินเวลายาวนานมากกว่า 3 เดือน
อาจส่งผลกระทบต่อภาพรวมเศรษฐกิจในประเทศไทย
ซึ่งพึ่งพาการนำเข้าน้ำมันในฐานะแหล่งพลังงานหลัก
การปรับเพิ่มขึ้นของราคาน้ำมันจะส่งผลกระทบต่อต้นทุนการผลิต ต้นทุนการขนส่ง
และทำให้ราคาสินค้าปรับขึ้นราคา
รวมไปถึงภาคธุรกิจอสังหาริมทรัพย์ซี่งวัสดุก่อสร้างได้ปรับราคาขึ้นและส่งผลกระทบต่อต้นทุนค่าก่อสร้างและราคาขายที่ต้องปรับราคาขึ้นตามไปด้วย
ราคาสินค้าและบริการที่สูงขึ้นจะส่งผลให้เกิดภาวะเงินเฟ้อที่สูงขึ้น
และอาจทำให้ธนาคารแห่งประเทศไทยปรับขึ้นอัตราดอกเบี้ยในระดับที่รุนแรง  
ขณะที่กระแสการเคลื่อนย้ายเงินทุนระหว่างประเทศ
และค่าเงินบาทก็อาจมีความผันผวนมากขึ้นตามไปด้วยซึ่งจะอาจสร้างความไม่แน่นอนให้กับแนวโน้มการฟื้นตัวของเศรษฐกิจได้

ในภาวะน้ำมันแพงส่งผลให้ผู้บริโภคมีค่าครองชีพที่สูงขึ้นและมีผลต่อกำลังซื้อรวมถึงความสามารถในการซื้อที่อยู่อาศัย
ผู้บริโภคอาจตัดสินใจเลือกซื้อบ้านในระดับราคาที่ต่ำลงหรืออาจชะลอการตัดสินใจซื้อออกไป
อย่างไรก็ตามการปรับขึ้นของราคาน้ำมันส่งผลให้ผู้บริโภคมีความต้องการซื้อที่อยู่อาศัยประเภทคอนโดมิเนียมในทำเลที่ใกล้เส้นทางรถไฟฟ้ามากขึ้นเพื่อประหยัดค่าใช้จ่ายในการเดินทาง
ทำให้ตลาดในเซ็คเม้นท์นี้ยังเติบโตสูง

บริษัทฯ ได้มีการป้องกันและลดความเสี่ยงเรื่องราคาน้ำมันและต้นทุนการก่อสร้างปรับสูงขึ้น
โดยให้ความสำคัญกับการบริหารการก่อสร้างอย่างมีประสิทธิภาพและการควบคุมต้นทุนค่าก่อสร้าง
บริษัทฯมีการวางแผนและกำหนดระยะเวลาในการก่อสร้างพร้อมกับตรวจสอบและดูแลการก่อสร้างเพื่อให้เสร็จทันตามแผนที่วางไว้
อีกทั้งบริษัทฯมีการซื้อวัสดุก่อสร้างหลักหลายรายการกับผู้ผลิตรายใหญ่โดยตรงและมีการทำสัญญาสั่งซื้อล่วงหน้าในส่วนของสินค้าที่มีแนวโน้มราคาเพิ่มสูงขึ้นมากหรือขาดสต็อค
บริษัทฯมีการวางแผนการสร้างบ้านพร้อมอยู่โดยแบ่งพื้นที่การก่อสร้างเป็นโซนและทำสัญญาก่อสร้างกับผู้รับเหมาแต่ละรายในปริมาณงานที่เหมาะสม
สำหรับอาคารชุดพักอาศัยบริษัทฯได้จัดให้มีการประมูลราคาและคัดเลือกผู้รับเหมางานก่อสร้างและงานระบบต่างๆทั้งโครงการ
จึงทำให้สามารถกำหนดราคาขายให้สอดคล้องกับต้นทุนและได้ผู้รับเหมาที่มีคุณภาพ
นอกจากนี้บริษัทฯยังมีการศึกษาเทคโนโลยีใหม่ๆที่ใช้ในการก่อสร้างที่จะช่วยให้เกิดการประหยัดต้นทุนการก่อสร้างอีกทางหนึ่ง
โครงการของบริษัทฯจะอยู่บนทำเลที่มีความสะดวกในการเดินทาง
ใกล้สิ่งอำนวยความสะดวกและเลือกทำเลพัฒนาโครงการคอนโดมิเนียมในแนวเส้นทางรถไฟฟ้า

3.  ความเสี่ยงจากสถานการณ์ทางการเมืองภายในประเทศและการดำเนินนโยบายของรัฐบาล

สถานการณ์ทางการเมืองภายในประเทศที่ยังไม่มีเสถียรภาพ
ถือเป็นปัจจัยเสี่ยงสำคัญที่มีผลกระทบต่อความเชื่อมั่นของประเทศไทยทั้งด้านการลงทุนและการท่องเที่ยว
ซึ่งมีผลให้ความเชื่อมั่นของผู้บริโภคและผู้ลงทุนภาคเอกชนทั้งในประเทศและต่างประเทศลดลงและชะลอการซื้อและการลงทุนโครงการต่างๆออกไป
ประกอบกับ
การดำเนินนโยบายของรัฐบาลที่ให้ความสำคัญต่อการแก้ปัญหาระยะสั้นและการใช้จ่ายงบประมาณแบบประชานิยม
ซึ่งมีผลต่อคะแนนเสียง จะช่วยกระตุ้นเศรษฐกิจได้ในระยะสั้น
มากกว่าการฟื้นฟูเศรษฐกิจในระยะกลางและระยะยาว
และรวมถึงนโยบายที่ยังไม่มีความไม่ชัดเจนเกี่ยวกับข้อกฎหมายและแนวทางปฎิบัติในการลงทุนโครงการขนาดใหญ่
ส่งผลให้เศรษฐกิจของประเทศไทยยังไม่สามารถฟื้นตัวและแข็งแกร่งได้อย่างที่ควรจะเป็นและส่งผลต่อความเชื่อมั่นของนักลงทุนและผู้บริโภค

ในส่วนของธุรกิจอสังหาริมทรัพย์ แม้ว่าในปี2553
รัฐบาลได้มีมาตรการช่วยกระตุ้นภาคอสังหาริมทรัพย์หลายมาตรการ อาทิ
การต่ออายุมาตรการลดภาษีและค่าธรรมเนียมการโอนอสังหาริมทรัพย์ออกไปจนถึงเดือนมิถุนายน
การลงทุนในโครงการระบบขนส่งมวลชนและโครงข่ายคมนาคม
แต่จากสถานการณ์ทางการเมืองที่ยังไม่ชัดเจนส่งผลให้ผู้ประกอบการอสังหาริมทรัพย์หลายรายชะลอการลงทุนในโครงการใหม่ๆหรือปรับลดโครงการให้มีขนาดเล็กลง
ผู้บริโภครวมถึงนักลงทุนต่างชาติยังไม่มีความเชื่อมั่นเพียงพอและอาจชะลอการตัดสินใจซื้อหรือลงทุนในอสังหาริมทรัพย์
อย่างไรก็ตามพบว่าผู้บริโภคที่มีกำลังซื้อและมีความต้องการซื้ออสังหาริมทรัพย์เพื่อเป็นที่อยู่อาศัยจะให้ความสำคัญกับความน่าเชื่อถือของผู้ประกอบการมากขึ้นและจะพิจารณาเลือกโครงการที่สามารถตอบสนองความต้องการและให้ความคุ้มค่ามากที่สุด

ในการพัฒนาโครงการต่างๆ บริษัทฯได้มีการทำการวิจัยตลาด
วางแผนและศึกษาความเป็นไปได้ของแต่ละโครงการก่อนการลงทุน
โดยบริษัทฯจะมีผลิตภัณฑ์หลายประเภททั้งบ้านเดี่ยว ทาวน์เฮ้าส์
และคอนโดมีเนียมที่มีรูปแบบและพื้นที่ใช้สอยที่สอดคล้องกับความต้องการของลูกค้า
และพัฒนาโครงการกระจายอยู่ในทำเลที่มีศักยภาพ มีการคมนาคมที่สะดวก
โดยบริษัทฯได้พัฒนาผลิตภัณฑ์แบบใหม่ๆเพื่อขยายฐานลูกค้าให้กว้างขึ้นทั้งในระดับราคาที่สูงขึ้นและราคาที่ต่ำลงจากระดับราคาขายเดิม
ทำให้การเปิดขายโครงการต่างๆได้รับการตอบรับที่ดีจากลูกค้าและพบว่าลูกค้าที่ซื้อบ้านจากโครงการของบริษัทฯมีการซื้อเพื่อการเก็งกำไรในสัดส่วนที่ต่ำมาก

4.  ความเสี่ยงจากการฟื้นตัวของเศรษฐกิจโลก

จากวิกฤษติเศรษฐกิจโลกในช่วงที่ผ่านมา
ส่งผลให้รัฐบาลของแต่ละประเทศต้องออกมาตรการช่วยเหลือและกระตุ้นเศรษฐกิจ ได้แก่
มาตรการช่วยเหลือด้านภาษี และปรับลดอัตราดอกเบี้ยลง
ทำให้ภาพรวมเศรษฐกิจของหลายประเทศเริ่มมีการฟื้นตัวขึ้นบ้าง
แต่การฟื้นตัวของเศรษฐกิจยังไม่ได้มาจากการบริโภคและการลงทุนของภาคเอกชน
จึงยังไม่เห็นความชัดเจนและมีความเปราะบาง รวมถึงยังมีปัญหาหนี้เสียของภาคอสังหาริมทรัพย์
ส่งผลให้ผู้บริโภคและนักลงทุนขาดความเชื่อมั่นและหันไปออมเงินหรือไปลงทุนในประเทศแถบเอเชียที่ให้ผลตอบแทนที่ดีกว่า
อย่างไรก็ตามมาตรการกระตุ้นเศรษฐกิจสามารถใช้ได้แค่ในระดับหนึ่งเพราะหากใช้มากเกินไปจะส่งผลให้หนี้สาธารณะปรับตัวสูงขึ้นและการขยายตัวทางเศรษฐกิจลดลง

ปัญหาวิกฤติเศรษฐกิจของหลายประเทศในสหภาพยุโรป เช่น กรีซ สเปน ไอร์แลนด์ และ โปรตุเกส
ยังมีความเสี่ยงที่ต้องให้ความระมัดระวัง มีสถาบันการเงินบางแห่งประสบภาวะล้มละลาย
รัฐบาลจำเป็นต้องใช้มาตรการตัดลดค่าใช้จ่าย มาตรการทางภาษี
และประสบปัญหาการขาดดุลเงินงบประมาณในอัตราสูง มีปัญหาการว่างงาน
และถูกปรับลดอันดับความน่าเชื่อถือ
อีกทั้งสัญญานการลงทุนจากภาคเอกชนและการจ้างงานของสหรัฐอเมริกาและประเทศในกลุ่มสหภาพยุโรปที่ยังไม่มีความชัดเจน
ประเทศสหรัฐอเมริกามีการดำเนินนโยบาย QE (Quantitative Easing)
เพื่อเพิ่มปริมาณสภาพคล่องเข้าสู่ระบบเศรษฐกิจ
ซึ่งหลายฝ่ายเห็นว่าเศรษฐกิจอาจมีความผันผวนมากขึ้นหลังจากการทยอยยกเลิกมาตรการกระตุ้นเศรษฐกิจของประเทศต่างๆเพื่อกลับสู่ภาวะปกติ
ในทางตรงกันข้าม
ประเทศจีนมีการใช้นโยบายที่ป้องกันไม่ให้เศรษฐกิจของประเทศขยายตัวมากเกินไปโดยเฉพาะภาคอสังหาริมทรัพย์
โดยการตรึงค่าเงินและปรับอัตราดอกเบี้ยสูงขึ้น
ประกอบกับมีการเกิดแผ่นดินไหวและสึนามิที่มีความรุนแรงในประเทศญี่ปุ่นซึ่งเกิดความสูญเสียอย่างมากและได้สร้างความเสียหายครั้งใหญ่ต่อประเทศญี่ปุ่น
จึงส่งผลให้แต่ละประเทศยังมีความกังวลและไม่มั่นใจต่อการฟื้นตัวของเศรษฐกิจโลก
ส่งผลให้ความเชื่อมั่น การบริโภคและการลงทุนในประเทศต่างๆทั่วโลกลดลง
รวมถึงประเทศไทยที่ปัจจัยลบดังกล่าวส่งผลกระทบต่อบรรยากาศการลงทุนโดยรวม การส่งออก
และความเชื่อมั่นของผู้บริโภค
และรวมถึงภาคธุรกิจอสังหาริมทรัพย์ซึ่งที่ผ่านมาได้รับความสนใจจากชาวต่างชาติมาก
ทั้งการเข้ามาร่วมลงทุนโครงการและการซื้ออสังหาริมทรัพย์ในประเทศไทย
ทำให้ผู้ประกอบการส่วนใหญ่มีการชะลอการลงทุนโครงการใหม่หรืออาจลดจำนวนโครงการลง
ผู้ประกอบการที่จะอยู่ได้ต้องมีประสบการณ์ มีการบริหารงานอย่างมืออาชีพและมีสภาพคล่องที่เพียงพอ
ในขณะที่ผู้บริโภคยังขาดความเชื่อมั่นและอาจมีกำลังซื้อลดลง
จึงทำให้ผู้บริโภคชะลอการตัดสินใจซื้อหรือไม่มีความสามารถซื้อเพียงพอ

บริษัทฯ ดำเนินธุรกิจพัฒนาโครงการที่พักอาศัยเพื่อขาย
ควบคู่ไปกับธุรกิจอาคารสำนักงานให้เช่าซึ่งสร้างรายได้ที่สม่ำเสมอระยะยาว บริษัทฯ
มีนโยบายชัดเจนที่ต้องการสร้างการเติบโตอย่างมีเสถียรภาพ
การลงทุนในโครงการต่างๆบริษัทฯได้มีการศึกษาและวางแผนอย่างรอบคอบโดยทีมงานที่มีประสบการณ์และพร้อมที่จะปรับเปลี่ยนกลยุทธและแผนงานให้เป็นไปตามสถานการณ์ที่เปลี่ยนแปลง
มีการพัฒนาผลิตภัณฑ์ใหม่ๆตามความต้องการของตลาดทำให้สามารถขยายฐานลูกค้าให้กว้างขึ้น
บริษัทฯมีการบริหารการเงินอย่างมีวินัยโดยกำหนดอัตราส่วนเงินกู้ยืมต่อส่วนของเจ้าของไว้ไม่เกิน
1:1 ซึ่งช่วยให้สามารถบริหารความเสี่ยงจากภาวะเศรษฐกิจที่ยังมีความไม่แน่นอน
และมีการจัดตั้งคณะกรรมการบริหารความเสี่ยงเพื่อติดตามสถานการณ์และมีการประเมินความเสี่ยงที่มีผลกระทบต่อการดำเนินธุรกิจและกำหนดมาตรการควบคุมความเสี่ยงในแต่ละด้าน
นอกจากนี้กลุ่มลูกค้าที่ซื้อโครงการส่วนใหญ่ของบริษัทฯเป็นลูกค้าคนไทย
และบริษัทฯไม่มีนโยบายที่จะร่วมทุนกับนักลงทุนต่างชาติ
จึงไม่ได้รับผลกระทบโดบตรงจากนักลงทุนและลูกค้าต่างชาติที่ลดลง

5.  ความเสี่ยงจากการมีกลุ่มผู้ถือหุ้นรายใหญ่

บริษัทฯมีกลุ่มครอบครัวชินวัตรถือหุ้นในสัดส่วนร้อยละ 61.29 (ณ วันที่ 18 มีนาคม 2554)
ของจำนวนหุ้นสามัญซึ่งถือเป็นกลุ่ม
ผู้ถือหุ้นรายใหญ่ที่สามารถควบคุมเสียงของที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้คะแนนเสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นจึงไม่อาจสามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

อย่างไรก็ตาม
คณะกรรมการบริษัทและคณะกรรมการบริหารเป็นผู้ที่มีอำนาจหน้าที่อย่างสมบูรณ์ในการบริหารจัดการธุรกิจ
ประกอบกับบริษัทฯมีคณะกรรมการตรวจสอบที่จะเข้ามาตรวจสอบและพิจารณาเพื่อไม่ให้เกิดรายการที่อาจก่อให้เกิดความขัดแย้งกัน